Komisijos reglamentas (EB) Nr. 425/2004
2004 m. kovo 4 d.
nustatantis 2004 žvejybos metų Bendrijos pašalinimo iš rinkos ir pardavimo kainas Tarybos reglamento (EB) Nr. 104/2000 I priede išvardintiems žvejybos produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų [1] rinkų organizavimo, ypač į jo 20 straipsnio 3 dalį ir į 22 straipsnį,
kadangi:
(1) Reglamentas (EB) Nr. 104/2000 numato, kad kiekvienam šio reglamento I priede pateiktam produktui pagal šviežumą, dydį ar svorį ir produkto pateikimo formą nustatoma Bendrijos pašalinimo iš rinkos ir pardavimo kaina kiekvienai produktų kategorijai, kurios kaina sudaro ne daugiau kaip 90 % atitinkamos orientacinės kainos, taikant perskaičiavimo koeficientą.
(2) Pašalinimo iš rinkos kainos gali būti dauginamos iš koregavimo koeficientų, jei žuvų iškrovimo rajonai yra labai toli nuo pagrindinių Bendrijos vartotojų centrų. 2004 žvejybos metų orientacinės kainos buvo nustatytos visiems Tarybos reglamente (EB) Nr. 2326/2003 išvardintiems produktams [2].
(3) Šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Perskaičiavimo koeficientai, naudojami apskaičiuoti 2004 žvejybos metų Bendrijos pašalinimo iš rinkos ir pardavimo kainas reglamento (EB) Nr. 104/2000 I priede išvardintiems produktams, yra nurodyti šio reglamento I priede.
2 straipsnis
2004 žvejybos metų Bendrijos pašalinimo iš rinkos bei pardavimo kainos ir produktai, kuriems jos taikomos, yra nurodyti II priede.
3 straipsnis
2004 žvejybos metų pašalinimo iš rinkos kainos, taikomos labai toli nuo pagrindinių Bendrijos vartojimo centrų esančiuose žuvų iškrovimo rajonuose, ir produktai, kuriems šios kainos taikomos, yra nurodyti III priede.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 4 d.